**LE VIELHA E LOS TRES *VOLURS***

Qu'i avè un còp uu' prauba vielhòta que vivè tota sola en un chicòi mèisoet, a l'estrem d'un quartièr. Le brava hemna, per tota fortuna, n'avè pas sonqu'un pòrc, mès aqueth pòrc qu'èra deus mèi bèths dont podèn véder, e que calè anar lunh per ne trobar un parièr ; de mòdes que hit envèja en tres òmis de per 'quí pròche — pas deus mèi francs —, a aquiths òmis que s'entinoren e se dishoren entr' iths :

— Qu'i a le vielha qu'a un tan bèth pòrc, voletz véder que li ànim panar ?

E, un bèth desser d'escurada, que parten, tots tres amassa, per har lo còp. Quòn estoren lèu pròche de le sot :

— Davant tot, ce dit un, cau saber ço que hèi le vielha. Damoratz-ves aquí, que vau anar har un torn.

E que *s'aproche*, tot toishau, qu'arriba au pè de le pòrta. En espiants per lo trauc deu flisquet, que vit le vielha aquí tota sola, que hilèva au cunh deu huc. Aquera vielha que hilèva totjamèi tres husèths per desser, jamèi mèi, jamèi mensh, qu'èra son règle davant se'n anar au leit ; e s'avè pres uu' vetz, que hadè un estornedit cada còp dont avè acabat un husèth.

Se trobèt d'escadença que pausèva lo permèr atau com lo *volur* arribèva a le pòrta, e qu'estornedit, en disents tot haut :

— Ah! bon ! de tres n'i a vinut un !

Lo mon òmi, susprés ! Querdot le vielha que lo sabè aquí, que plega panèth e har viste, se'n torna, tot colhon, trobar sons companhons.

— Aqueth escarpèt de vielha, ce dit, en çò qu'èri a 'spiar per lo trauc deu flisquet, que s'es hicada a díser : « Bon ! de tres n'i a vinut un! » Qu'es sorcièira, segur ; au diable lo son pòrc !

— Poiruc ! ce dit un aut, les aurelhas t'ic an hèit, *valà* tot çò qu'i a. Jo que vau anar véder.

E que part, per lo mème camin. Atau com *s'aprochèva* de le pòrta, le vielha, que vinè d'acabar un aut husèth, qu'avot daun d'estornedir per lo sigon còp ; quòn avot estornedit :

— Bon ! ce dit, de tres n'i a vinut dus !

E l'òmi har lutz, com avè hèit lo permèr, e se'n tornar a gran jòc de pès ent'on èran los auts.

— Qu'es l'amna deu còs vrai, ce dit, qu'es sorcièira porrida ! Sui pas mèilèu estat darrèr le pòrta, que s'es botada a díser : « Bon ! de tres n'i a vinut dus ! » L'ase foti s'i torni.

Ce dit lo darrèr :

— Qu'ètz mèi pècs l'un que l'aut, o que'vs entènetz per m'ic har créder.

Mès que sabrèi çò que n'es.

E que part au son torn.

— Vielh espihurc, ce's pensa, sabrèi jo s'ès sorcièira o non, bé ! Vam donc véder s'endobinas tot çò que s'i despassa ací.

E que s'achòla aquí suu cròt, se bota a har le coenta, au redís deu solar.

Le hemnòta en bèth hilants, s'avè hicat uu' poma a còier davant los tisons, e s'avisèva justament que comencèva a cherrir e a gitar lo jus, se bota a díser :

— Caga, caga, pòts cagar, que't minjarèi totun, mèrda e tot.

L'òmi, 'ntinents aquò, se luva tot 'shantat ; se maginèt qu'èra pr' ad eth que parlèva le vielha. Los puus se li dressèren suu cap. Que s'arrecapta de quauqua mòda e s'escapa, hura, hura, com se lo diable èra estat au darrèr d'eth.

— Aquera garça de vielha! ce dit en arribants aus auts, m'èri botat a har le coenta costat deu solar, que m'a cridat de dehens avant : « Caga, caga, pòts cagar, que't minjarèi mèrda e tot. » Ani qui vulhi se culhe lo son pòrc, jo n'èi pas mèi irèia. S'èi pas coston, minjarèi aunhon !

E se'n tornèren, tots tres, mèi viste que n'èran vinuts, e que dishèren lo pòrc de le vielha aquí on èra.

Crosic-crosat, Mon conde acabat.

(Contat en 1886 per Elisabèth PLANTIÉ, d'Ishós)